דורינל מונטאנו

קריירת משחק

מונטאנו החל את דרכו בקבוצת הנוער של מטלול בושקה, בה עלה לשחק בשורות הקבוצה הבוגרת בעונת 1986/1987 בליגת המשנה הרומנית. באות עונה ערך 13 הופעות ליגה במדי הקבוצה, ולאחר עונה אחת עבר לשחק ברשיצה, בה ערך חמש הופעות נוספות בליגת המשנה.
בעונת 1988/1989 שיחק לראשונה בקריירה בליגה הרומנית הבכירה, כשעבר לשחק באולט סקורניסשטי. מונטאנו השתלב היטב בהרכב הפותח וכבש שני שערי ליגה ב-31 הופעות. זמן קצר לאחר פתיחת עונת 1989/1990, עבר מונטאנו לאינטר סיביו. בעונתו השנייה במדי הקבוצה זכה עמה בגביע הבלקנים, לאחר ניצחון בגמר על בודוצ'נוסט פודגוריצה, התואר הראשון בקריירת המשחק של מונטאנו.
לקראת עונת 1991/1992 עבר למועדון הפאר דינמו בוקרשט, וכבר בעונת הבכורה שלו היה לחלק מהזכייה באליפות רומניה בעונה ללא הפסד ליגה. מונטאנו תרם 12 שערי ליגה ב-33 הופעות לזכייתה של דינמו באליפות. מונטאנו המשיך לעונה נוספת במדי דינמו, שהפסידה את האליפות לסטיאווה בוקרשט, בעונה בה קבע שיא קריירה של 15 שערי ליגה ב-34 הופעות. במדיה של דינמו ערך מונטאנו את הופעותיו הראשונות במסגרת האירופית, עם ארבע הופעות ושער בגביע אופ"א, וארבע הופעות במסגרת ליגת האלופות.
בתום שתי עונות בדינמו בוקרשט, ולקראת עונת 1993/1994, עזב מונטאנו לראשונה את רומניה והצטרף לסרקל ברוז' מליגת העל הבלגית. במדיה של סרקל היה מונטאנו לשחקן הרכב קבוע, ובשתי עונות בקבוצה כבש 12 שערי ליגה ב-65 הופעות.
לאחר שתי עונות בבלגיה, עבר מונטאנו לפ.צ. קלן מהבונדסליגה, במדיה הפך מיידית לשחקן הרכב משמעותי. בעונתו השלישית בקבוצה סיימה קלן במקום ה-17 וירדה לבונדסליגה השנייה. מונטאנו ביקש לסיים את דרכו בקבוצה בעקבות הירידה, אך על אף הצעות מאנגליה ומספרד, קלן הודיעה כי הוא אינו למכירה ומונטאנו נותר לשחק בקבוצה עונה נוספת. על אף שתרם שבעה שערי ליגה ב-32 הופעות, קלן לא הצליחה להתמודד על העלייה, סיימה עשירית בלבד בליגת המשנה, ובתום ארבע שנים שוחרר מהמועדון. בסך הכול כבש מונטאנו 18 שערים ב-129 הופעות ליגה במדי קלן. מונטאנו נשאר בגרמניה והצטרף לוולפסבורג מהבונדסליגה לקראת עונת 1999/2000. במדיה של וולפסבורג ערך 91 הופעות ליגה וכבש 11 שערים בארבע וחצי עונות.
בחלון ההעברות של עונת 2003/2004, ולאחר עשר וחצי עונות, חזר מונטאנו לרומניה והצטרף לסטיאווה בוקרשט. עונה אחר כך סייע לה לזכות באליפות רומניה, האליפות השנייה של מונטאנו בן ה-37 בקריירה, עם 28 הופעות ליגה ושער אחד. גם במסגרת גביע אופ"א היה מונטאנו לשחקן הרכב חשוב, ושותף ב-11 מתוך 12 משחקיה של הקבוצה במפעל באותה העונה. אלא שבסיום העונה שוחרר מהמועדון, בין היתר עקב עימות עם מנכ"ל הקבוצה.

נבחרת רומניה

הקריירה הבינלאומית של מונטאנו נפרשה על פני כ-16 שנים, שבמהלכן היה למלך ההופעות במדי הנבחרת בכל הזמנים. את הופעת הבכורה במדי נבחרת רומניה ערך תחת המאמן מירצ'ה רדולסקו ב-23 במאי 1991, בהפסד החוץ 1-0 לנורווגיה במשחק ידידות. לאחר מכן לקח חלק בשלושה משחקים במסגרת מוקדמות יורו 1992, ואת שערי הבכורה שלו כבש בצמד משחקי הידידות מול מצרים בחוץ בדצמבר של אותה השנה.
מונטאנו היה לחלק מרכזי בנבחרת כבר בגיל צעיר, ושותף בכל עשרת המפגשים של רומניה במסגרת מוקדמות מונדיאל 1994, בהם סיימה במקום הראשון בבית והעפילה לטורניר הגמר. מונטאנו זומן על ידי המאמן אנגל יורדנסקו לסגל רומניה למונדיאל 1994 בארצות הברית, בו נחשבה רומניה לאחת מהפתעות הטורניר. מונטאנו פתח ושיחק לאורך כל משחקיה של רומניה בשלב הבתים, ובהם הניצחון 3-1 על קולומביה, התבוסה 4-1 לשווייץ והניצחון 1-0 על המארחת ארצות הברית, שהבטיח לרומניה את המקום הראשון בבית. בשמינית הגמר הדיחה רומניה, עם מונטאנו בהרכב, את ארגנטינה החזקה עם ניצחון 3-2, והודחה ברבע הגמר בהפסד בדו-קרב בעיטות עונשין מול שוודיה. מונטאנו פתח בהרכב אך הוחלף בדקה ה-84.
גם במסגרת מוקדמות יורו 1996 היה למונטאנו תפקיד מרכזי. הוא שותף בתשעה מתוך עשרת מפגשיה של רומניה בטורניר המוקדמות, וכבש פעמיים - כולל שער ניצחון במשחק הבית מול ישראל, שהסתיים בניצחונה של רומניה 2-1. רומניה העפילה ליורו 1996 מהמקום הראשון בטבלת הבית. מונטאנו זומן לסגל על ידי יורדנסקו, אך רומניה התקשתה לשחזר את ההישג מהמונדיאל וסיימה אחרונה בבית, ללא נקודות. מונטאנו פתח ושיחק לאורך שני משחקיה הראשונים של רומניה בטורניר, שהסתיימו בהפסדי 1-0 לצרפת ולבולגריה. במשחק השלישי, הפסד 2-1 ךספרד, עלה מונטאנו מהספסל בדקה ה-66.
עדיין תחת יורדנסקו, רשמה רומניה עם מונטאנו העפלה שלישית ברציפות לטורניר גדול, לאחר שצלחה בקלות את משחקי מוקדמות מונדיאל 1998. מונטאנו שותף בשמונה משחקים מתוך עשרת משחקיה של רומניה, וכבש שלושה שערים - כולם בניצחון החוץ 8-1 על ליכטנשטיין. הוא זומן על ידי יורדנסקו למונדיאל 1998, ופתח ושיחק לאורך כל משחקיה של רומניה בטורניר, כקשר שמאלי. רומניה צלחה את שלב הבתים במקום הראשון, לאחר ניצחונות 1-0 על קולומביה ו-2-1 על אנגליה, ובשוויון 1-1 מול תוניסיה. רומניה נעצרה בשמינית הגמר עם הפסד 1-0 לקרואטיה.
גם בעידן שאחרי יורדנסקו, נותר מונטאנו אחד משחקניה הבולטים והיציבים של הנבחרת הרומנית. הוא היה שותף לתשעה מתוך עשרת משחקיה של רומניה במוקדמות יורו 2000, אותם סיימה ראשונה בבית, וכבש שלושה שערים, כולל שער החוץ בניצחון 1-0 על פורטוגל, אותה הקדימה רומניה בנקודה אחת בלבד בסיום טורניר המוקדמות. מונטאנו זומן על ידי אמריך יניי לסגל רומניה ליורו 2000, ולאחר הכישלון ביורו הקודם, הפעם הצליחה רומניה לעבור את שלב הבתים. מונטאנו עלה בהרכב רומניה בשוויון 1-1 מול גרמניה ובהפסד 1-0 לפורטוגל. במשחק השלישי פגשה רומניה את אנגליה. בדקה ה-48, במצב של 2-1 לאנגלים, השתלט מונטאנו על הרחקה לא טובה של השוער האנגלי נייג'ל מרטין, עצר את הכדור על החזה ומכ-16 מטרים בעט ברגל שמאל לרשת, כדי לקבוע 2-2. רומניה הצליחה להפוך את התוצאה לניצחון 3-2 בסיום, ועלתה לשלב הבא על חשבון אנגליה. מונטאנו פתח ושיחק תשעים דקות בהפסד 2-0 לאיטליה, שסיים את דרכם של הרומנים ברבע הגמר.
מונטאנו היה שותף מלא לקמפיינים הכושלים של מוקדמות מונדיאל 2002 ומוקדמות יורו 2004. הוא הספיק לערוך הופעה בודדת במוקדמות יורו 2008, טורניר מוקדמות היורו החמישי בקריירה שלו, וארבעה ימים אחר כך, ב-12 בספטמבר 2007, ערך את הופעתו האחרונה במדי רומניה, בהפסד החוץ 3-1 לגרמניה במשחק ידידות. בסך הכול ערך 134 הופעות במדי רומניה, בהן כבש 16 שערים.

קריירה כמאמן-שחקן

לקראת עונת 2005/2006, קיבל מונטאנו את תפקיד מאמן קבוצת צ'.פ.ר. קלוז', אליה הצטרף על תקן מאמן-שחקן. כבר באותו הקיץ הוביל מונטאנו את קבוצתו לגמר גביע האינטרטוטו, תוך שהיא מדיחה בין היתר את אתלטיק בילבאו, סנט אטיין וז'לגיריס וילנה לפני שנוצחה בגמר כפול על ידי לאנס. בהמשך העונה הוביל מונטאנו את קלוז' למקום החמישי בטבלה, שיפור של שישה מקומות מהעונה החולפת. לצד תפקיד מאמן הקבוצה, הוסיף מונטאנו 21 הופעות ליגה כשחקן הקבוצה באותה העונה.
ב-2 באוקטובר 2006, על אף פתיחת עונה מוצלחת שכללה שישה ניצחונות ושני הפסדים בלבד בעשרת משחקי הליגה הראשונים, הודיע מונטאנו על התפטרותו מהתפקיד, וזאת בשל התערבות בהחלטות מקצועיות וחוסר תמיכה מצד הנהלת הקבוצה. מונטאנו החזיק בהצעה מקבוצת התחתית ארגש פיטשטי, ועל אף מצבה העגום בתחתית, קיבל את התפקיד שלושה ימים לאחר התפטרותו. מונטאנו בן ה-38 ערך רק שלוש הופעות ליגה במדי ארגש, וגם כמאמן לא הצליח לשפר את מצבה בטבלה. משאבדו סיכויי ההישארות של המועדון, פוטר מונטאנו מתפקידו לאחר כחצי שנה בלבד. לקראת עונת 2007/2008 התמנה מונטאנו לתפקיד שחקן-מאמן בקבוצת וסלוי מהליגה הבכירה. מונטאנו לא סיים את העונה עם הקבוצה, ושוחרר מתפקידו באפריל, כחודשיים לפני תום העונה. במדיה של וסלוי ערך את הופעותיו האחרונות כשחקן פעיל, עם 16 הופעות בסך הכול, לפני שפרש ממשחק בגיל ארבעים.

קריירת אימון

זמן קצר לאחר פתיחת עונת 2008/2009, התמנה מונטאנו לתפקיד מאמן אוניברסיטטה קלוז' מליגת המשנה. חודשיים לאחר מכן, ולאחר שאימן את הקבוצה בשבעה משחקי ליגה בלבד, התפטר מונטאנו מתפקידו על מנת לרשת את מאמן סטיאווה בוקרשט המתפטר, מריוס לקטוש. המינוי היוקרתי החזיק מעמד כחודש וחצי בלבד, במהלכם אימן מונטאנו בחמישה משחקים בלבד (ניצחון וארבע תוצאות תיקו), בטרם פוטר מתפקידו על ידי נשיא המועדון ג'יג'י בקאלי, שהשיב את לקטוש לתפקיד המאמן. לקראת סיום העונה שב לאוניברסיטה קלוז', אותה אימן במשך החודשיים האחרונים של העונה, וסייע לה להישאר בליגת המשנה בפער שתיים בלבד מהקו האדום.
לקראת עונת 2009/2010 התמנה מונטאנו לתפקיד מאמן אוצלול גאלאץ מהליגה הבכירה. הקבוצה הפגינה שיפור תחת מונטאנו וסיימה את העונה במקום השמיני, שלוש נקודות בלבד מהמקום המוביל למפעלים האירופים. בעונת 2010/2011 הפגינה קבוצתו של מונטאנו יכולת יציבה לאורך כל העונה. היא טיפסה למקום הראשון בשלב מוקדם של העונה, ושמרה עליו עד לסיומה כדי לזכות באליפות היסטורית, מפתיעה וראשונה בתודלותיה. את מרב השבחים על ההישג קיבל מונטאנו, שנחשב היה לאחד הגורמים הבולטים בזכייה המפתיעה. מונטאנו וגאלאץ זכו גם בתואר הסופר קאפ הרומני בפתיחת העונה הבאה, עם ניצחון 1-0 על סטיאווה בוקרשט. בנוסף, זכתה גאלאץ להשתתף בשלב הבתים של עונת 2011/2012 בליגת האלופות, אך סיימה אחרונה בבית וללא נקודות. בליגה הסתפקה הקבוצה במקום השישי, ונותרה מחוץ למקומות המובילים לליגה האירופית. מונטאנו פתח עונה רביעית בקבוצה עם ניצחון ליגה, אך לאחריו הגיעו חמישה משחקים רצופים ללא ניצחון, שבעקבותיהם התפטר מונטאנו מתפקידו.
ב-15 בנובמבר 2012, כשלושה חודשים לאחר שהתפטר מגאלאץ, התמנה מונטאנו לתפקיד מאמן דינמו בוקרשט, אלא שלאחר חודש וחצי הגיש את התפטרותו עקב רצונו להגשים חלום ולאמן מחוץ לרומניה. יום אחד בלבד אחר כך התמנה לתפקיד מאמן מורדוביה סראנסק מליגת העל הרוסית. הוא אימן את הקבוצה במשך חצי עונה, אך כשל בניסיון להשאירה בליגה הבכירה. לקראת עונת 2013/2014 התמנה לתפקיד מאמן קובאן קרסנודאר מהליגה הרוסית הבכירה, אך פוטר כעבור ארבעה חודשים כאשר קבוצתו התקשתה להיצמד לצמרת.
מונטאנו, שסיים את העונה החולפת ללא קבוצה מאז פוטר מקובאן, התמנה לקראת עונת 2014/2015 לתפקיד מאמן גבאלה מליגת העל האזרית, אך שוב לא סיים את העונה במועדון ופוטר לאחר כחצי שנה, כשקבוצתו במקום השישי ועם ארבעה ניצחונות בלבד ב-16 משחקים.
בהמשך אותה העונה, ולאחר הניסיון הכושל לאמן מחוץ לרומניה, שב מונטאנו לאמן במדינתו ב-4 במרץ 2015, כשהתמנה לתפקיד מאמן אסטרה ג'יורג'יו במקומו של אולג פרוטאסוב שפוטר. שוב הייתה זו קדנציה קצרה במיוחד, ולאחר פחות מחודשיים התפטר מונטאנו מתפקידו כשהקבוצה נותרה במקום החמישי, בו הייתה עם הצטרפותו. בעונת 2016/2017 אימן למשך תקופה קצרה של כחודשיים וחצי את זאכו מליגת העל העיראקית, שסיימה את העונה במקום ה-16.
בשלהי העונה הצטרף מונטאנו לשקולאר רשיצה, בה שיחק בשלבי הקריירה המוקדמים שלו, בתפקיד המנהל הטכני של הקבוצה מהליגה השלישית.